
	ירושלים, ז' בטבת, תשס"א
2 בינואר, 2001
הכנסת החמש עשרה                                                                            נוסח לא מתוקן
    מושב שלישי

פרוטוקול מס' 241

מישיבת ועדת החוקה חוק ומשפט
יום ראשון, כ' בכסלו תשס"א, 17.12.2000, שעה 12:00

נכחו:

   חברי הוועדה:	אמנון רובינשטיין – היו"ר
		קולט אביטל
		עוזי ברעם
		עזמי בשארה
	יעל דיין
		דוד טל
		שאול יהלום
		יוסי כץ
		אליעזר כהן
		ציפי לבני
		יוסף לפיד
		יצחק סבן
		אופיר פינס-פז
		דליה רבין-פילוסוף
		אברהם רביץ
		ראובן ריבלין
		יולי אדלשטיין – מ"מ קבוע
		בני אלון           -  מ"מ קבוע

   מוזמנים:	חה"כ אליהו בן-מנחם
		חה"כ עבד אלמאלכ דהאמשה
		חה"כ צחי הנגבי
		חה"כ נסים זאב
		חה"כ יצחק כהן
		חה"כ יהושע מצא
		חה"כ יאיר פרץ
		יהושע שופמן – המשנה ליועץ המשפטי לממשלה
		פרופסור מרדכי קרמניצר
		עומרי רביבי – לשכת עורכי הדין
		בעז פרסלר – לשכה משפטית

מזכיר הכנסת:	אריה האן
היועץ המשפטי:	שלמה שהם
מנהלת הוועדה:	דורית ואג
קצרניות:	טלי רם / שלומית כהן


סדר היום:
1. הצעת חוק יסוד: הממשלה (תיקון – בחירות מיוחדות) – חבר הכנסת נסים זאב.
2. הצעת חוק יסוד: הממשלה (תיקון – מועמד לראשות הממשלה בבחירות מיוחדות)-
חבר הכנסת נחום לנגנטל.
3. הצעת חוק יסוד: הממשלה (תיקון – מועמד לראשות הממשלה בבחירות מיוחדות) –
אישור לקריאה ראשונה – המשך הדיון והצבעה  - קבוצת חברי כנסת. 

		
1. 
הצעת חוק יסוד: הממשלה (תיקון – בחירות מיוחדות), חבר הכנסת נסים זאב
2. הצעת חוק יסוד: הממשלה (תיקון – מועמד לראשות הממשלה בבחירות מיוחדות),
חבר הכנסת נחום לנגנטל
3. הצעת חוק יסוד: הממשלה (תיקון – מועמד לראשות הממשלה בבחירות מיוחדות),
אישור לקריאה ראשונה – המשך הדיון והצבעה -  קבוצת חברי הכנסת

היו"ר אמנון רובינשטיין:

	אני פותח את ישיבת הוועדה. פתחתי את הישיבה בצורה לא פורמלית ושאלתי חלק ממציעי החוק שנמצאים כאן האם הם רוצים עדיין את החוק הזה לאור ההתפתחויות הפוליטיות – נקרא לזה בלשון סגי נהור.

	כידוע לכם, אני גם כן מתנגד לחוק וחלק מחברי הכנסת מתנגדים לחוק, ואם המטרה שלשמה החוק נחקק סוכלה או נעלמה...

ראובן ריבלין:

	ההודעה שלנו כנראה  תהיה – אני כבר נותן הודעה מקדמית, הודעה על כוונה – כנראה הליכוד יודיע שהוא מתנגד לחוק ביבי. 

היו"ר אמנון רובינשטיין:

	יש לנו הצבעות בשעה 16:00. אם אתם מושכים את החוק...

ראובן ריבלין:

	אנחנו יכולים למשוך כי אנחנו הגשנו אותו. 

קריאות:

· - -

בני אלון:

	אדוני היושב-ראש, כאחד המציעים – ודיברנו על כך בפעם שעברה – אני לא מזדהה עם שני החוקים האחרים, אלא אם כן הם ישולבו בחוק הזה.

היו"ר אמנון רובינשטיין:

	כן, על זה דובר.

בני אלון:

	אני מסביר למה חשוב לי שישולבו או איך זה יופיע, כי כידוע אם אין רוב בוועדה וזה מגיע לקריאה ראשונה, זה מגיע למליאה להסרה או לא להסרה, ואז מה שקורה הוא שצריך איזשהו תיקון בעתיד אבל כרגע מה שקורה, שהניסוח של החוק הטרומי הוא זה שעובר לקריאה ראשונה במידה שהמליאה מתנגדת לבקשת ההסרה.
	
	לכן, אני חושב שצריך להקפיד על הניסוחים.

היו"ר אמנון רובינשטיין:

	אם זה יבוא לכאן, נתקן את זה בקריאה שנייה ושלישית.

בני אלון:

	לכן אני מקפיד על הניסוחים הטרומיים, כלומר לו ידעתי שסך הכל נוציא מכאן נוסח מגובש אחד באישור הוועדה...

היו"ר אמנון רובינשטיין:

	לקראת קריאה שנייה ושלישית, לא לקריאה ראשונה.

בני אלון:

	אני אסביר שוב, אדוני. לו ידעתי שיש רוב חיובי להכנה לקריאה ראשונה, לא היה צורך בהקדמה הזאת, היינו מגיעים לנוסח "מבושל" של השלושה.

היו"ר אמנון רובינשטיין:

	לדעתי אין רוב.

בני אלון:

	הואיל ואני מסכים עם אדוני ואין רוב, והיה ובמליאה יהיה רוב הפוך, אזי הנוסח הבוסרי של שני חוקים שאני לא מקבל אותם עלול להתקבל כלשונם.

היו"ר אמנון רובינשטיין:

	ברור לי. אני שואל אותך לגבי החוק הגדול. 

בני אלון:

	לגבי החוק השלישי שאני חתום עליו ושהוא מתמקד רק ביושב-ראש מפלגה ומתייחס למציאות שיכולה להתאים לבנימין נתניהו והיא יכולה להתאים לרב יצחק לוי שהוא מועמד ראוי לכל הדעות...

יוסי כץ:

	אבל לא לאפי איתם. 

בני אלון:

	זה חוק שמדבר על יושב-ראש מפלגה שמסיטואציה זו או אחרת יש לו אמנם מפלגה מיוצגת כסיעה בכנסת ויש לו חברי כנסת שהם אחריו ברשימה, אבל הוא לא מופיע ברשימה. 

	החוק הזה, גם לא היה ראוי לחוקק אותו ערב בחירות אבל כבר נאמר בפעם קודמת אדוני, שזו תוצאה משימוש נלוז של ראש הממשלה בסעיף 23 במקום בסעיף 22. לו הוא היה משתמש בסעיף 22 ומפזר את הכנסת בגלל שהיא לעומתית, אנחנו היינו פטורים מן המעמד הזה. כיוון שהשתמש בסעיף 23 ושריין את עצמו בניגוד לרוח המחוקק לריצה נוספת ולקבלת מנדט ופסל את נתניהו או את יצחק לוי או ראשי מפלגה אחרים שאני כרגע לא מעלה על דעתי אם יש כאלה שבתקנון מפלגתם המיוצגת בכנסת הם מעוגנים כיושבי-ראש מפלגה, אזי זה דבר נסבל במסגרת החיקוקים שתעשה הוועדה.

	אני רוצה להזכיר לאדוני שגם אם יתקבל החוק בקריאה שנייה ושלישית של פיזור הכנסת...


היו"ר אמנון רובינשטיין:

	יש בעיה.

בני אלון:

	אנחנו נצטרך לשנות את חוק יסוד: הממשלה. 

היו"ר אמנון רובינשטיין:

	באופן רטרואקטיבי.

בני אלון:

	כן, באופן רטרואקטיבי, בשלוש קריאות. 

שאול יהלום:

	בגלל מה?

בני אלון:

	בגלל ההיצמדות לתאריך של ה-60.

ראובן ריבלין:

	אפשר לעשות את זה בתור הוראת שעה.

בני אלון:

	אז גם את זה תעשה הוראת שעה. פתאום זה קשה וזה לא קשה?

	לכן, מי שמריח לא טוב בוועדת חוקה בחיקוקים ערב בחירות, שלא יבוא לוועדה הזאת ערב בחירות. זה תפקידה, אני מצטער שהגענו לזה אבל אני לא רוצה להוריד את זה.

יוסי כץ:

	אני מציע לכל מי שמתנגד לחוק הזה משום שהוא מנוגד למשטר של מדינת-ישראל – הוא פוגע, הוא מזלזל בחברי הכנסת וכל הדברים שנאמרו בשבוע הקודם, אני מציע לכל מי שמתנגד לחוק הזה לא לחפש בהכנה לקריאה ראשונה איזשהן נוסחאות שיתאימו למועמד שלו. לא לנסות להתאים את החוק הזה לאיזשהו מועמד וירטואלי כזה או אחר, אלא פשוט להתנגד לחוק הזה, להוריד אותו מספר הצעות החוק שלנו, לא להביא לידי כך שהוא יידון במליאה, למחוק אותו מסדר היום הלאומי.

היו"ר אמנון רובינשטיין:

	הוא יידון במליאה בכל מקרה.





יוסי כץ:

	ולא לנהל כאן בקריאה הראשונה משא ומתן על הנוסח הטוב. חבל על הזמן, החוק הזה לא יעבור וכדאי לקבור אותו כמה שיותר מהר.

היו"ר אמנון רובינשטיין:

	תודה רבה.

	שני המציעים: נסים זאב ושאול יהלום. 

יאיר פרץ:

	ומה איתי?

היו"ר אמנון רובינשטיין:

	סליחה, לא ראיתי אותך. 

נסים זאב:

	אדוני היושב-ראש, אני מציע לא לעסוק בקבורה ולעסוק באופן מהותי בהצעות המונחות בפנינו. אני רוצה להתייחס קודם כל להצעת החוק שאני הגשתי עוד לפני כשלושה שבועות. 

	בעצם אני לא רציתי להגביל שרק מי שעומד בראש מפלגה, לו תהיה הזכות להגיש מועמדות לראשות הממשלה. מצד שני, אני לא חושב שנכון שכל מי שרוצה להיות מועמד, הדלת פתוחה בפניו. 

	לכן אדוני היושב-ראש, רציתי להגביל את זה לחברי כנסת ששירתו וכיהנו בעבר ארבע שנים כחברי כנסת, או לשרים שכיהנו שלוש שנים, או לראש ממשלה שכיהן בעבר שנתיים. 

היו"ר אמנון רובינשטיין:

	חבר כנסת זאב, אנחנו לא בדיון כעת. אני רק שואל אותך האם אתה מסיר את הצעת החוק שלך. 

נסים זאב:

	ודאי שלא. יש לי הצעת חוק יסוד: ממשלה נוספת, אדוני היושב-ראש, לבטל את סעיף 24 שאומר שראש ממשלה חייב להיות גם חבר כנסת, וייתכן שנצטרך לבטל את זה כבר...

היו"ר אמנון רובינשטיין:

	אחרי הקריאה הראשונה.

נסים זאב:

	... בדיון הנוכחי או ייתכן שנוכל להעביר את זה בהצעת חוק נפרדת ואין צורך למהר בהצעת החוק. זה תלוי בהחלטה של חברי הוועדה הנוכחיים.




היו"ר אמנון רובינשטיין:

	חבר כנסת זאב, אני לא ידעתי שקמת משבעה על מות אביך זכרו לברכה. אני משתתף בצערך.

ראובן ריבלין:

	בשם כל הוועדה.

שאול יהלום:

	גם אני קודם כל מצטרף לתנחומים לחבר הכנסת נסים זאב. אני רק רוצה להגיד לך שהעליתי, כמו שביקשת באי נוכחותך בוועדות, את הנושאים.

	אדוני היושב-ראש, הנקודה המרכזית של הדיון שלנו היא לא לגבי איש זה או אחר האם הוא יכול להיות מועמד, אלא כאשר הכנסת נוכחת שיסודות הדמוקרטיה המעוגנים בחוק יסוד: הממשלה נפגעים, עליה לקום מיד ולתת את התרופה, אחרת יהיה פער בין רצון העם לבין מערכת החוקים וזה יכול להביא לכל מיני תוצאות בלתי רצויות. 

	הסעיף הבעייתי הוא לא החוק הזה. הסעיף הבעייתי הוא הסעיף של ההתפטרות. ראש הממשלה הנוכחי משתמש בסעיף שלא נועד לו, עושה ממנו תרגיל ומגיש אחרי התפטרות מועמדות כעבור 60 יום – כאשר כל מחוקקי החוק, כולל יושב-ראש ועדת חוקה בחקיקתו אמרו שלא לזה נועד הסעיף, ואם מישהו היה סובר שנועד, הוא היה קובע: ולא יכול ראש הממשלה להציג את מועמדותו, כך אמר אוריאל לין, לכן אנחנו באנו והבאנו את החוק.

	אם כאן בוועדה יש הסכמה לכך שזה לא נושא חדש לתקן את החוק הזה שבבחירות מיוחדות אם ראש הממשלה מתפטר הוא לא יכול להציג, אני מציע לכולם שנוריד את החוק השני, אבל זה קצת קשה. לכן, לדעתי אנחנו צריכים להשאיר את החוק. 

ראובן ריבלין:

	צריך להשאיר את סעיף 23 – ראש ממשלה יוכל להתמודד כי למשל הנשיא סירב לאפשר לו לפי סעיף 23.  

היו"ר אמנון רובינשטיין:

	לא, אנחנו לא נוגעים בזה. לא 23 ולא 24.

יאיר פרץ:

	אדוני היושב-ראש, מאחר שראש ממשלת ישראל עשה מעשה לפני מספר שבועות, התפטר והגיש התפטרות לנשיא, ועל מנת לאפשר במדינה דמוקרטית לעוד מתמודדים להתמודד על ראשות הממשלה  - זה דבר שנכפה עלינו, בזמן שלראש הממשלה היתה אפשרות אחרת: ללכת לסעיף שחברי חבר כנסת יהלום דיבר עליו...

היו"ר אמנון רובינשטיין:

	פיזור הכנסת. 

יאיר פרץ:

	הוא בחר דווקא בסעיף הזה. לכן, סיעתי הגישה הצעת חוק לשנות על מנת לאפשר לעוד מתמודדים להתמודד. 

	הצעת החוק שלי אומרת שינוי  ואני רוצה לפשט את ההליכים, אדוני היושב-ראש, ולומר: בחוק יסוד: הממשלה, בסעיף 8, סעיף קטן (א), בפסקה (3) במקום "הוא חבר כנסת" יבוא: "הוא עומד בראש מפלגה המיוצגת בכנסת". 

	זה אומר כל אדם, לאו דווקא בנימין נתניהו – זה יכול להיות יצחק לוי, זה יכול להיות כל מועמד אחר, זה לא חוק נתניהו, זה חוק שיכול להיות עבור כל אלה שפרשו מהכנסת.

	תיקון נוסף שאני מבקש – בסעיף 13 לחוק העיקרי, סעיף קטן (1), המלים "שהוא  חבר כנסת" יימחקו. בסעיף 2 בסעיף קטן (ג) המלים "של חברי כנסת" יימחקו. 

	אם אנחנו נפשט את ההליכים ונלך על הצעת החוק הזאת, אני מאמין באמונה שלמה שזה יעבור בקריאה ראשונה ונוכל לאפשר לעוד מתמודדים שהם ראשי מפלגות להתמודד על ראשות הממשלה. תודה רבה.

היו"ר אמנון רובינשטיין:

	תודה רבה. רבותי, אתם יודעים את עמדתי לגבי החוק. אם אפילו מציע אחד לא חוזר בו או עומד על כך שנצביע – נצביע בשעה 16:00 כמו שאמרנו. 

	אני חושב שהחוק לא יעבור בקריאה ראשונה – אני אומר לכם מתוך הערכה פוליטית – אבל אז אני גם מבקש לא להגיש הסתייגויות, נחכה ונראה.

יאיר פרץ:

	יש לי חדשות בשבילך, אדוני היושב-ראש, זה יעבור. 

היו"ר אמנון רובינשטיין:

	יאיר, אתה יודע – אני מאמין יותר לך מאשר לי. 

נסים זאב:

	מאיפה ליושב-ראש יש את ההערכה הזו?

היו"ר אמנון רובינשטיין:

	אני שומע רדיו, לא דיברתי עם אף אחד.

נסים זאב:

	אני רוצה לומר לך אדוני היושב-ראש: בשבוע שעבר החתמתי כמעט 40 חברי כנסת שמבקשים להדיח את ראש הממשלה מכהונתו, רק ראש הממשלה הקדים אותי אולי ביומיים בלבד והוא בעצמו התפטר, כך שאף אחד לא יספר כאן את הסיפור שכולם חרדים מכך שראש הממשלה מתפטר ולא היו רוצים את התפטרותו. שלא תהיה כאן איזושהי צביעות. 

היו"ר אמנון רובינשטיין:

	חבר הכנסת זאב, אני לוקח בחזרה את הערתי. 






יולי אדלשטיין:

	הצעה לסדר. אדוני היושב-ראש, מכיוון שזאת ועדת חוקה חוק ומשפט, אני מציע – אנחנו שמענו את המציעים, וכבר מן הפלפולים של כל אחד מן המציעים לגבי החוק ואיך הם בדיוק מחילים אותו על אדם זה או אחר, אני מציע שאנחנו לא נעשה צחוק מעצמנו. 

	אם אנחנו ניכנס לדיון על מהות החוק, כביכול איך לנסח וכביכול איך לשנות, פשוט כל חברי הוועדה ישימו את עצמם ללעג. כל מי שרוצה לתת תרופה לנושא הזה של תרגיל של ראש הממשלה – התפטרות בסעיף זה ולא בסעיף אחר – יש פיזור הכנסת, וכל מי שלא רוצה לעוות את רצון העם, שיילך לפיזור הכנסת. 

יוסף לפיד:

	אדוני היושב-ראש, אנחנו מוזמנים כאן להשתתף בתור ליצנים בפרסה שמוכתבת עלינו, מתוך אינטרסים מפלגתיים שאין להם שום קשר לא לחוק ולא לדמוקרטיה. 

	אמנם ביקשתי להזמין את פרופסור קרמניצר ואני מצטער אם לא נגיע לשמוע את חוות דעתו.

היו"ר אמנון רובינשטיין:

	נגיע.

יוסף לפיד:

	אבל הצעתי – הרי עוד לא היה דבר כזה, אל"ף שמחוקקים חוק עבור בן-אדם ספציפי, ובי"ת – שהבן-אדם הספציפי הזה אומר לכם: לא תודה, אני לא רוצה את החוק. אתם כמו הצופה בסיפור שמעביר את הדודה את הכביש אבל היא לא רוצה לעבור. כך אתם מתנהגים.

	לכן, אני מציע לסדר, אדוני היושב-ראש – בואו נעשה הצבעה ניסיונית בלתי מחייבת. אולי הם יבינו שזו היתה טירחת שווא ולמה להושיב אותנו כאן לשעות של קשקושים שאין להם שום משמעות מעשית. 

היו"ר אמנון רובינשטיין:

חבר כנסת רביץ, אני מצטער, לא ראיתי שאתה גם כן אחד מיוזמי החוק. תגיב בבקשה להצעה של חבר הכנסת לפיד.

אברהם רביץ:

	אני מציע שלפחות בוועדה לא נשחק משחקים בנדמה לי. אנחנו יודעים בדיוק במה מדובר. אנחנו יודעים את עמדת ש"ס שהיא די קובעת כאן ואנחנו גם משתמשים במלים נכונות, בדמוקרטיה. 

	מאחר שהגענו למצב בלתי נסבל בעצם, בגלל צורת ההתפטרות והסתמכותה על סעיף 22...

בני אלון:

	לא. סעיף 23 במקום 22.




אברהם רביץ:

	לכן הגענו למה שהגענו, ואז כולנו דיברנו – כל אחד מטעמו שלו – והגישה שלי היתה שאם אנחנו הולכים לבחירות, הבחירות צריכות להיות פתוחות לכל. 

	לפי דעתי – ואני אומר את זה לחבריי – ברגע שאנחנו אומרים שזה צריך להיות או ראש מפלגה או אחד ששירת כך וכך, אנחנו הולכים להתאים את החליפה בדיוק לאדם, וזה דבר שהוא איננו ראוי בעיני. 

	אני חושב שאם אנחנו רוצים לתת ביטוי לדמוקרטיה, אנחנו צריכים לפתוח את הכל בפני הכל ולומר שכל אחד יכול להיות מועמד. ממה אנחנו חוששים? שכל טרמפיסט יעלה? הרי אתם יודעים במה זה כרוך – עשרה חברי כנסת חייבים להצביע עבורו, או 50,000 אזרחים. 

אופיר פינס-פז:

	רק עשרה חברי כנסת. 

אברהם רביץ:

	עשרה חברי כנסת – מה, אנחנו לא סומכים על כך שזה יהווה מצור? 

היו"ר אמנון רובינשטיין:

	מה אתה מציע?

אברהם רביץ:

	אני מציע לדון בחוק וכבר אמרתי את אמירתי – אני אתמוך לא בסעיפים המגבילים. אם דמוקרטיה, נלך עד הסוף ונפתח את זה לכולם.

היו"ר אמנון רובינשטיין:

	תודה רבה. מישהו מהיוזמים מוכן לקבל את ההצעה של חבר הכנסת לפיד להצביע כעת הצבעה ניסיונית?

בני אלון:

	לא. איזו מין הצעה זו? אני מציע להיות רציניים ולהתחיל לדון. 

יוסף לפיד:

	בואו נעשה הצבעה ניסיונית.

היו"ר אמנון רובינשטיין:

	אין דבר כזה בוועדות. 

אברהם רביץ:

	נגיד שבהצבעה ניסיונית תתקבל דעתך, אז מה, לא נדון? מה נרוויח מזה?



היו"ר אמנון רובינשטיין:

	ב- 16:00 מוכרחים להצביע.

נסים זאב:

	אדוני היושב-ראש, אני בעד לקיים הצבעה עכשיו, ללא דיון – כך שזה יחייב. 

היו"ר אמנון רובינשטיין:

	אין אפשרות חוקית לעשות זאת. יש לנו משבר של הפוליטיקה, אני מוכרח לשמור לפחות על פרוצדורה תקינה, אני לא יכול להצביע כשהודעתי שההצבעות תתקיימה ב- 16:00, בהסכמת כולכם כשהייתם כאן ביום חמישי. 

ציפי לבני:

	החוק הזה בעצם הובא לשולחנה של הכנסת כתוצאה מאותה התפטרות פקטיבית של ראש הממשלה, ואני אומרת התפטרות פקטיבית כי על פי אותו חוק, אם תוך 48 שעות הוא היה חוזר בו, הוא נחשב כלא מתפטר, ובעצם תוך 48 שעות הוא הציג את עצמו שוב כמועמד. 

	מכאן שבמהות, ראש הממשלה לא התפטר אלא עשה תרגיל ושימוש לרעה בחוק יסוד, ומכאן שהוא רצה להשיג שני דברים: האחד, ללכת לסוג בחירות מסוים שמונע מהציבור בישראל לשנות את המפה הפוליטית בכנסת ולאפשר לראש הממשלה הבא למשול כפי שצריך, ושנית, למנוע מקבוצה גדולה בציבור הישראלי לבחור את המועמד שהם רואים לנכון לבחור בו בתהליך הזה.

	משראינו שזה המצב, חשבנו שהבעיה הקונסטיטוציונית – ויש בעיה קונסטיטוציונית בתיקון של חוק יסוד ערב בחירות – מתגמדת מול השימוש לרעה שעשה ראש הממשלה בסעיף אחר בחוק הזה כדי לייצר לעצמו סיטואציה פוליטית נוחה יותר.

	אבל אנחנו לא יכולים לשחק את המשחק בלי להגיד את הדברים כהווייתם. אותו ציבור רצה – וראש הממשלה רצה למנוע ממועמד מסוים להתמודד – בנימין נתניהו ביום חמישי התראיין ומסר הודעה לציבור שלפיה הוא איננו מעוניין להתמודד בבחירות מיוחדות, הוא הביע גם חוסר עניין בחוק, ומשכך אני חושבת שבעצם באמירה הזאת שוב איננו נזקקים לדיון לגופו. 

	והבה נודה על האמת, גם הדיון לגופו – יסלח לי חבר הכנסת לפיד – נועד לגרור עוד זמן ולא לערוך את ההצבעה. 

היו"ר אמנון רובינשטיין:

	לא. לא נועד לגרור הצבעה. היתה בקשה להשמיע מומחים. 

ציפי לבני:

	בסדר. הרעיון היה שלא לעשות הליכי חקיקה חפוזים מצד אחד, ומצד שני היה רצון מטעם מפלגה מסוימת כן לקדם את הליכי החקיקה באופן חפוז כי זה גם נועד לפתור להם בעיה פוליטית, וזה נועד לפתור בעיה פוליטית למי שאיננו מעוניין בפיזור הכנסת, חבר הכנסת פרץ.

דוד טל:

	מה זה אנחנו? זה סיעת הליכוד?



ציפי לבני:

	לכן, אני חושבת שהפתרון לבעיה הקונסטיטוציונית שהציב בפנינו ראש הממשלה והשימוש לרעה שהוא עשה בחוק יסוד: הממשלה, הפתרון לכך הוא פיזור הכנסת, וטוב שעה אחת קודם.

צחי הנגבי:

	הליכוד מתנגד לחוק, יצביע נגד החוק הזה בוועדה, הליכוד יצביע נגד החוק במליאה. הליכוד סבור שהחוק הזה הוא בסך הכל ניסיון לייצר עוד פרק זמן מלאכותי של קיומה של כנסת שאיבדה את זמנה, שיפה לה השעה ללכת לבחירות. 

	נדון מחר בחוק פיזור הכנסת ונשמע אילו טיעונים יש לאנשי הקואליציה כדי להחיות באופן מלאכותי את הכנסת הזו.

	החוק הזה נועד כל כולו לא לתת לנתניהו את האפשרות להתמודד, אלא לאפשר לשתי סיעות שיודעות על פי הסקרים שהן עתידות לספוג מכה קשה מאד בבחירות הקרובות, להיאחז בקרנות המזבח לעוד פרק זמן שלא ניתן להעריך אותו כרגע. 

	מבחינה קונסטיטוציונית החוק הזה הוא חוצפה והוא כל כולו עומד בסתירה לחוק יסוד: הממשלה. אם היינו משנים את חוק יסוד: הממשלה במובן של חזרה בנו מן הבחירה הישירה, אז ניתן היה לדון בו לגופו.

היו"ר אמנון רובינשטיין:

	גם זה עומד, אבל לא כעת. 

צחי הנגבי:

	ראש הממשלה חייב להיות חבר כנסת על פי המשטר הפרלמנטרי הקונסטיטוציוני...

קריאות:

· - -

יאיר פרץ:

	לתשומת לבו של חבר הכנסת הנגבי שכל סיעת הליכוד הם בין מגישי החוק. 

בני אלון:

	האם נתניהו מורה לכם גם לשנות את ההצבעה בשינוי שיטת הבחירות? 

קריאות:

· - -

ציפי לבני:

	לא, אני לא קיבלתי הוראה. 



צחי הנגבי:

	לכן אסכם ואומר: מכל הסיבות - מן הטעמים הקונסטיטוציוניים, מן הטעמים הפוליטיים - הליכוד מתנגד לחוק, יצביע נגד החוק בוועדה, יצביע נגד החוק במליאה. 

שאול יהלום:

	אבל למה הוא הצביע בהצבעה טרומית בעדו? אם זו חוצפה מטעמים קונסטיטוציוניים, למה הצבעת בעדו?

צחי הנגבי:

	אני מקווה שלא תעשו ... כדי למנוע את פיזור הכנסת. 

אליעזר כהן:

	אני חושב שכל היושבים סביב השולחן תמימי דעים שמבחינה חוקתית, מבחינה מוסרית, החוק הזה הוא בדיחה. 

היו"ר אמנון רובינשטיין:

	לא כולם. ביום חמישי היו שלושה שתמכו. 

אליעזר כהן:

	יש רוב די מוחץ. 

יולי אדלשטיין:

	יש כאלה שאמרו את זה בקול רם ויש כאלה שלא. 

אליעזר כהן:

	עם זה, אני סקרן מאד לדעת – ראש הממשלה הנוכחי מתמודד מול הרבה מאד בעיות. אני סקרן מאד לדעת אם אני אצביע בעד החוק הזה והוא יעבור, איך מי שמעמיד את עצמו להיות מועמד לראש הממשלה, מר נתניהו – איך הוא יתמודד ואיך הוא יעבור את המשוכה הראשונה שלו מול ש"ס. אני סקרן להצביע בעד כדי לראות אם ביבי ב' שונה מביבי א' במשוכה הראשונה שלו. 

דליה רבין-פילוסוף:

	תחסוך את המאמץ. 

דוד טל:

	אני ממש מתפלא, צחי, אבל אני מוכרח לומר לך את מה שיש על לבי. הצביעות הזאת שלכם בלתי נסבלת, פשוט בלתי נסבלת. לא ייתכן שאתם, שהתחננתם בפנינו, התפלשתם בעפר, התרפסתם בפנינו: אנא מכם, עזרו לנו להחזיר את ביבי לשלטון – ואנחנו בהתחלה חשבנו אגב אחרת ויצאנו לקראתכם כדי להחזיר את ביבי, כדי שהוא יוכל להתמודד - היום אתה בא ומדבר בשם סיעת הליכוד ואתה אומר פתאום – בגלל שמישהו שם שינה את ה"צ'ופצ'יק...



היו"ר אמנון רובינשטיין:

	זה לא מישהו. 

דוד טל:
	
	מישהו, אני לא יודע מי זה. ואתה בא בעצם ורוצה לומר לנו, אחרי שאתם – אמר חברי – גם חתמתם על הצעת החוק. 

יאיר פרץ:

	כל הסיעה.

דוד טל:

	כל הסיעה. ריבון העולמים, כל הסיעה. זאת אומרת, מי לא היה בסדר כאן – אתם שיניתם את דעתכם, זו לא בושה, אבל זה לא כבוד גדול. אימרו את זה: לא מתאים לנו עכשיו. אל תאשים כאן סיעה כזו או סיעה אחרת שהולכת להפסיד קולות. 

	אני רוצה להזכיר לך אדוני, עם כל הכבוד, שאם אתה מדבר על סיעת ש"ס, היא מעולם לא נצפתה בסקרים – ואתה יודע תמיד מה היו ההתייחסויות לסקרים. 

ציפי לבני:

	אז בואו לבחירות כלליות. 

דוד טל:

	היות שאני לא עובד אצל צחי וגם לא אצל ציפי, ולי יש הנהגה רוחנית שתקבע לי מה שיהיה, אני אחכה להוראות של ההנהגה הרוחנית שלי. אבל אי אפשר לבוא לכאן ולומר ביום בהיר אחד, בגלל שיקול כזה כן ובגלל שיקול אחר לא, אבל שלא תנסו להטיל את האחריות כאן על מישהו אחר. האחריות תהיה מוטלת רק עליכם. 

צחי הנגבי:

	רק עליכם. כל האחרים...

דוד טל:

	אני רוצה שתדע, צחי. יכול מאד להיות שהגיע הזמן – כנראה התיקו הנצחי הזה, מישהו צריך לשבור אותו פעם אחת, ויכול להיות – הנה ניתנת האפשרות לביבי להתמודד והוא יכול אולי לזכות, ואולי סוף-סוף הגיע הזמן שהוא ייכנס לממשלת אחדות לאומית מפני שזה צורך השעה ולא דבר אחר ולאחר תקופה מסויימת יחשבו אולי אחרת, אם העם יחליט אחרת. 

יוסף לפיד:

	בסך הכל מדובר על כך שנפל עליכם פחד מפני בחירות, זה הכל. כל השאר זה קשקוש. 

היו"ר אמנון רובינשטיין:

	אנחנו באנו לכאן לשמוע את פרופסור קרמניצר לאחר ששמענו את פרופסור קלוד קליין. אני גם חושב שיש לי השערה מה הוא עומד לומר לנו, אבל נשמע אותו בסבלנות.


נסים זאב:

	אדוני היושב-ראש, יש לי שאלה ברשותך. איך יכול להיות שברק הצליח לסחוב חודשים רבים ממשלה עם 30 חברי כנסת וביבי לא יהיה מסוגל עם 64 חברי כנסת? אם הוא לא מסוגל, אז אין לו כושר מנהיגות ושלא יציע את עצמו לראש ממשלה, עם כל הכבוד. 

יוסף לפיד:

	אנחנו צריכים ללכת לעסק הזה רק משום שאתה לא רוצה לחזור להיות מוהל, זה הכל. בזה מדובר, שיש ששה חברי ש"ס שלא רוצים לחזור להיות שוחטים ומוהלים, כי נעים להם כאן. זה כל העסק, כל השאר זה דיבורי סרק.

בני אלון:

	אם אפשר, רק במחילה, אדוני היושב-ראש, פרופסור קרמניצר מציל את שמם של הפרופסורים, כי הוא לא היה מאותם פרופסורים שהביאו לנו את החוק הזה, אז אנחנו עוד חייבים הרבה לפרופסורים שהביאו אותנו לחוק החכם הזה.

היו"ר אמנון רובינשטיין:

	זה בדיון אחר. הדיון ההוא נסתיים. 

ראובן ריבלין:

	מה שלא יהיה, טוב לשמוע את הפרופסורים. לא טוב לעשות מה שהם אומרים, אבל טוב לשמוע. 

פרופסור מרדכי קרמניצר:

	תודה רבה על ההזמנה. אני גם הייתי מבין אלה שמחו נגד ראש הממשלה כשהוא שינה את חוק היסוד לצורך הגדלת הממשלה, פשוט כדי שנתמקם ונדע מי נמצא איפה. 

אליעזר כהן:

	העשייה הראשונה של הממשלה הזו. 

פרופסור מרדכי קרמניצר:

	כן, שהיא ראויה לגינוי, אבל אני נגד השיטה שתקדים רע מקבל איזושהי עוצמה מיוחדת להמשיך ללכת בדרך קלוקלת. 

	אני חושב שכשמנתחים את ההצעה הזאת, צריך לנתח אותה משתי נקודות ראות. האחת, האופי של ההצעה הספציפית הזאת, הזמן שבו היא מוגשת, הרקע להגשתה – שכל אלה אני חושב שמים עליה סימן בוטה ומובהק של פסלות - לא משנים שיטה לקראת בחירות במהלך הזה באופן חפוז, לא בדוק, לא יסודי. לא משנים שיטה וחוק יסוד משיקולים של מועמד או מועמדים מסויימים. 

	כל הדברים האלה הם דברים שהם מנוגדים לאושיות של גישה של כבוד לחוק וודאי לחוק יסוד וכבוד לשיטת משטר. זה בדיוק ההיפך ממה שצריך לעשות ואני חושב שכל אחד שיושב כאן מבין את זה וגם יסכים עם זה, רק יש מי שחושב שנוצרו כאן איזשהם תנאים שמצדיקים התנהגות חירומית כזאת, אבל גם כל אחד שיושב כאן יודע שיש גם אפשרויות אחרות להיחלץ ממצב לא פשוט שראש הממשלה קלע אליו את הכנסת. 

	לכן, מצב החירום הזה יכול להיות רק תירוץ לא משכנע לעשיית מעשה שלא ייעשה. זה מבחינת האופי הקונקרטי של ההצעה הזאת, שהוא כשלעצמו פוסל אותה. 

	אבל עכשיו אני רוצה להתייחס להצעה לגופה. נניח שהיא לא היתה מוצעת היום בתנאים האלה – לא נתניהו, לא לוי - אלא היתה מוצעת לפני שנה וארבעה חודשים, על שום רקע ספציפי והכנסת היתה מתבקשת לדון בעניין לגופו.

	כשבאים לנתח את זה, יש קושי כי אנחנו בחרנו באיזושהי שיטת משטר שאין לה דומה. כשאני עכשיו צריך להכין את שיעורי הבית שלי כשאני בא לכאן כמומחה – במרכאות או שלא במרכאות – אני רוצה ללמוד מאחרים. אני לא יכול ללמוד מאף אחד, כי השיטה הזאת היא שיטה שנתפרה לנו. זה אומר משהו.

אליעזר כהן:

	יש לה שם – זו רפובליקה קואליציונית. 

פרופסור מרדכי קרמניצר:

	יכול להיות. אני לא יכול ללמוד משם כלום. 

היו"ר אמנון רובינשטיין:

	הוועדה הזאת כבר הצביעה נגד השיטה. 

פרופסור מרדכי קרמניצר:

	יפה, אני מברך אותה על כך. מה שאני יכול לעשות זה לנסות לעשות איזשהו ניתוח של התרבות הפוליטית שלנו ולשאול את השאלה איך ישפיע השינוי הזה על המשטר ועל התרבות הפוליטית. זה מה שאני רוצה לנסות לעשות. 

אברהם רביץ:

	השינוי המוצע היום?

פרופסור מרדכי קרמניצר:

	השינוי המוצע היום – בדקות המעטות שעומדות כאן לרשותי. 

	אם אני אעשה ניתוח מאד מברקי של מה מאפיין את התרבות הפוליטית שלנו, אני אזכיר כמה דברים. האחד, יש לנו יחסי עימות ראש ממשלה-כנסת, כולל ראש ממשלה-קואליציה. יש לנו היעדר קונספציה משטרית, והוא רע. יש לנו התפתחות – ואת הדבר הזה אני רוצה להדגיש – של מאפיינים אוטוריטריים במסגרת משטר דמוקרטי, שלדעתי הולך וצועד לכיוון של משטר אוטוריטרי. 

	קחו רק קטע אחד – ראש הממשלה מודיע לאומה: ישבתי בארוחת ערב עם אשתי ובתי והחלטתי לעשות את הצעד הזה. 

יוסף לפיד:

	ועוד מישהו – את זיו הוא הזכיר. 




פרופסור מרדכי קרמניצר:

	לא יודע מי זה, עוד מישהו מהמשפחה כנראה. זה אתה שומע במשטרים מלוכניים או במשטרים פרוניסטיים. זה סוג של אוטוריטריזם שצומח במשטר הדמוקרטי, ואגב מספרות של מדע המדינה, שהמייצג הישראלי שלה בזמן האחרון זה דן אבנון, שאני מציע לקרוא אותה היטב- דמוקרטיה יכולה להפוך את עצמה בהדרגה למשטר אוטוריטרי בלי לשנות באופן גס את המתווה, אבל תחת המסווה הפורמלי של דמוקרטיה יכול לצמוח משטר אוטוריטרי למהדרין. זו סכנה גדולה מאד. 

ראובן ריבלין:

	תאר לך שעוד היתה שרה במקום נאוה.

היו"ר אמנון רובינשטיין:

	אתה יודע שאני הצעתי הצעת פשרה לגבי שיטת הבחירות – שראש הממשלה ייבחר על ידי הכנסת ואשת ראש הממשלה בבחירה ישירה.

יוסף לפיד:

	זה אומר משהו על התקשורת הישראלית. אם נתניהו היה אומר: התייעצתי עם שרה והחלטתי להתפטר, כל התקשורת היתה עושה מזה...

ראובן ריבלין:

	מה אתה מדבר. לא היינו מתכנסים כי לא היתה אפשרות, היינו כולנו ברדיו כל הזמן. 

פרופסור מרדכי קרמניצר:

	בתור נשיא מועצת העיתונות, אני מבקש בנוכחותי לא לדבר סרה בתקשורת. 

היו"ר אמנון רובינשטיין:

	זה דיון אחר. אם הכנסת הזאת תתפזר, זה דיון הכנסת הבאה, ואם לא – זה בעוד  חודשיים. 

פרופסור מרדכי קרמניצר:

	עוד מאפיין זה שקיימת אי התאמה בולטת בין הציפיות שיש לציבור מנושאי משרה שלטוניים שונים לבין היכולת של אותם גופים או נושאי משרה לספק את הסחורה או למלא את הציפיות, דבר שגם הוא מסכן את האמון של הציבור בעצם המשטר הדמוקרטי. אני לא מדבר על שלטון כזה או אחר, אלא על האמון של הציבור בעצם המשטר הדמוקרטי. 

	יש ירידה במעמד הכנסת – אני לא אומר שיש ירידה בכוחה של הכנסת – אבל אני אומר שיש ירידה במעמדה של הכנסת בציבור, כל אחד רואה את זה, וגם זה סממן שיכול בסופו של דבר להביא לכך שאנחנו נמצא את עצמנו במשטר שהוא לא משטר דמוקרטי. 

	אני מציע לכולם לחשוב על כך שיש סכנה למשטר הדמוקרטי בישראל ולחשוב על מה שעושים מנקודת הראות של איך נוהגים כשאתה נמצא על סיפה של סכנה חמורה כזאת.

	יש עוד התפתחות אחת – חולשת מפלגות, בייחוד המפלגות הגדולות אבל חולשת מפלגות בכלל, שגם זה מאפיין הכרחי של משטר דמוקרטי. 

	ועל הרקע הזה צריך לשאול על המשמעות של השינוי המוצע. 

אברהם רביץ:

	מה שאמרת עד עכשיו בעצם בא לבקר את צורת ההתפטרות של ראש הממשלה, עדיין לא הגענו לסעיף המוצע. 

היו"ר אמנון רובינשטיין:

	הוא יגיע לכך. 

פרופסור מרדכי קרמניצר:

	אני עכשיו מגיע. גם כאן יש שני ראשים של הביקורת שלי. האחד – השאלה של אופי המשטר. אני חושב שעד עכשיו, למרות השינוי, היה לנו משטר פרלמנטרי עם איזשהו שינוי או איזשהו מפנה בתוך המשטר הפרלמנטרי שהפך אותו למשטר פרלמנטרי בלתי מושלם או בלתי שלם, משטר פרלמנטרי מעורב.

	חשוב מאד אבל לדעתי לשמור על כך שהמשטר יישאר משטר פרלמנטרי, בין היתר משום שאנחנו לחלוטין לא יצרנו משטר אלטרנטיבי, לא יצרנו לא את הסמכויות במשטר אלטרנטיבי ולא את האיזונים למשטר אלטרנטיבי. לכן זה חייב להיות משטר פרלמנטרי, גם כדי לקיים את הרעיון של עליונות החוק, שהפרלמנט הוא שמייצר אותו. 

	הצעד הזה הוא צעד בכיוון של התרחקות מהמשטר הפרלמנטרי משום שאחד הסממנים של עדיין פרלמנטריות בשיטה הקיימת זהו הקשר של ראש הממשלה לכנסת - הוא צריך  להיות חבר כנסת, הוא צריך להיבחר לכנסת, ואם הוא חדל להיות בכנסת...

אופיר פינס-פז:

	מי אמר שהוא לא יהיה חבר כנסת? 

היו"ר אמנון רובינשטיין:

	יש הצעה שהוא  יהיה חבר כנסת.

אופיר פינס-פז:

	כמו ראש רשות שהוא לא חבר מועצת עיר, הוא נכנס להיות חבר מועצת עיר. 

היו"ר אמנון רובינשטיין:

	אני מתנגד לזה בכל תוקף.

פרופסור מרדכי קרמניצר:

	ואם הוא חדל להיות  חבר כנסת, אז רואים אותו כמי שהתפטר. זו הוראה שחיים צדוק הסב את תשומת הלב אליה היום במאמר ב"ידיעות אחרונות" וצריך לראות אותה.

היו"ר אמנון רובינשטיין:

	אנחנו דיברנו על כך ביום חמישי.

פרופסור מרדכי קרמניצר:

	אני לא הייתי בדיון שהיה כאן. 

	חשוב מאד גם, מבחינת הזיקה של ראש הממשלה אל הכנסת, להבטיח יחס של אמון, להבטיח שראש הממשלה חב חובת אמון כלפי הכנסת, קשה מאד לראות איך עושים את זה אם ראש הממשלה איננו חבר כנסת. על ידי כך שהוא כן חבר כנסת מבטיחים שראש הממשלה מבחינה משפטית, תהיה לו חובת אמון גם כלפי הממשלה שהוא עומד בראשה, אבל גם כלפי הכנסת. 

	לדעתי, היותו חבר כנסת מאפשר עדיין בשיטה שלנו לראות בו את הנציג של הפרלמנט מול המינהל הציבורי, שאני חושב שזה אלמנט חשוב של השיטה. הוא בשם הכנסת פונה כשהוא עומד מול המינהל הציבורי. זה מדגיש את החובה שלו לשתף פעולה עם הכנסת וזה תומך ביצירת יחס של כבוד לכנסת או DEFERENCE לכנסת, וכבר היום יש בשיטה שלנו אלמנטים שפועלים נגד כל הדברים האלה. כבר היום ראש ממשלה מרשה לעצמו בהתבטאויות, ביחס, להתייחס לכנסת שלא כראוי. 

נסים זאב:

	תלוי ב- PERSONALITY שלו. 

פרופסור מרדכי קרמניצר:

	לא, זה לא רק PERSONALITY.

אופיר פינס-פז:

	זה קשור גם בשיטת הבחירה הישירה.

היו"ר אמנון רובינשטיין:

	הוא אמר זאת בהתחלה, אופיר. אתה לא היית נוכח. 

פרופסור מרדכי קרמניצר:
	
	יש משהו במבנה שמעודד את זה. מעבר לענייני אישיות, יש משהו במבנה שמעודד את זה, והמבנה הוא פשוט מאד – אני מדבר בשם העם. אני מדבר בשם העם, לכן אני יכול לבוא ולהגיד: אני לא מתחשב בכנסת או מתחשב פחות בכנסת, או מתחשב בכנסת רק כשנוח לי. 

	לדעתי, מה שהחוק במתכונת הנוכחית עשה, הוא הלך על מינימום הכרחי בתחום היחסים האלה העדינים מאד, המורכבים מאד, של ראש ממשלה מול הכנסת, ואסור בשום פנים לנסר את הקצה הקטן הזה משום שהניסור שלו, משמעותו פתיחת פתח להחרפת התהליכים שעליהם דיברתי. 

	יש עוד נקודה אחת שאני חושב שהיא מאד חשובה. אני חושב שכשמדברים על שיטה פרלמנטרית, תמיד יש שאלה מי עליון על מי, ואני חושב שחשוב מאד – חשוב מאד – לשמור על העליונות של הבית הזה, על העליונות של המחוקק בשיטה המשטרית שלנו, ואחד מסממני העליונות האלה הוא בדיוק האלמנט הזה, שהוא צריך לבוא מן הכנסת ואל הכנסת ולהיות חבר כנסת. זה דבר שצריך לשמור אותו משום שבלי קשר להוראות פורמליות יש תמיד יתרון בתחום העליונות לאדם יחיד שיכול לבוא ולומר: אני מדבר בשם הציבור, בעוד שהכנסת כשהיא מדברת בשם הציבור, מדברת בשם הציבור באופן הרבה יותר עקיף, על פי רוב שיכול להיות קטן, מקרי, ולכן זהו אחד מסממני העליונות של הבית הזה.

	זה ראש אחד של ביקורת שיש לי על ההצעה.

	

הראש השני של הביקורת שיש לי על ההצעה, שהיא משדרת זילות של הפוליטיקה, והדבר הזה הוא אולי הדבר המסוכן ביותר – זילות של הפוליטיקה – כי אם צריך לתאר חוליים שעוברים על השיטה הישראלית בשנים האחרונות, אני חושב שיש להם מאפיין מאד חשוב וזו העובדה שמגיעים לתפקידי הנהגה אנשים שאין להם ניסיון מספיק למלא את התפקידים האלה. 

זה לא מספיק שמישהו עומד ליד, כדי שהוא יוכל להחזיק את ההגה ביד. גם אני ישבתי הרבה שנים ליד מישהו שהחזיק הגה, זה לא הפך אותי להיות מישהו שיודע לנהוג. הרעיון הזה שההצעה הזאת מושכת לכיוונו, שכל ממזר יכול להיות מלך – תסלחו לי על הביטוי החריף – הוא זילות חמורה מאד של הפוליטיקה, והפוליטיקה היא דבר שהדבר הכי חשוב בו זה צבירת ניסיון ברמה הלאומית, ואין תחליף לניסיון ברמה הלאומית שהוא בפרלמנט. 

זהו דבר מאד מאד חשוב, ואם אני מסתכל על התרבות הפוליטית הישראלית, החולי הקשה שלה והחמור שלה זה המחשבה המעוותת שכל מישהו שהיה משהו, שניהל איזושהי מערכת גדולה, יכול להיות ראש ממשלה, ואסור בשום אופן לתרום לרעיון הזה ולטפח אותו.

אברהם רביץ:	

ואם הוא היה כבר חבר בפרלמנט, כפי אחת ההצעות?

נסים זאב:

או אם מינו ממזר זה מקובל עליך, אבל ממזר שבא מצד עצמו לא מקובל עליך. 

פרופסור מרדכי קרמניצר:

לא, אני לא מדבר על מקובל עלי.

נסים זאב:

צריך למנות ממזר כדי שאנחנו נסכים עליו – לארבע שנים. זה הביטוי שלו, אני רק מתייחס למה שהוא אמר. 

אופיר פינס-פז:

פרופסור קרמניצר, בגלל השימוש שיכולים לעשות במילה ממזר, אני מציע שלא תשתמש בביטוי. 

היו"ר אמנון רובינשטיין:

כל אחד, כל אחד מלך. 

בני אלון:

כתוב: ממזר תלמיד חכם קודם וכוהן גדול. 

נסים זאב:

כן, אבל שכחת ש"לא יבוא ממזר בקהל השם". 

היו"ר אמנון רובינשטיין:

במקום המילה ממזר יהיה כל אחד. 

אברהם רביץ:
הוא מתכוון ממזר בלשון שובב. 

פרופסור מרדכי קרמניצר:

נכון, ממזר במשמעות העממית. יש עוד היבט שצריך להביא אותו בחשבון - כאשר פותחים את הפתח לבחירה באופן רחב, אתה בעצם נוטל את המשמעות מהבחירה משום שאם יתחרו – ובהחלט יש סכנה שיתחרו אנשים שלא נדרשו להוכיח את עצמם במערכות פוליטיות לאומיות אמיתיות – איך אפשר יהיה לדעת במי בוחרים.

כלומר, זה לא סתם – יש זכות להיבחר, אבל יש גם זכות לבחור. 

אברהם רביץ:

עשרה חברי כנסת צריכים למנות אותו, זה לא מספק?

פרופסור מרדכי קרמניצר:

לא, זה לא מספק. זה מחזיר אותנו לפוליטיקה שעיקרה במקום לעסוק במצעים ובאידיאולוגיה – עיקרה בלהגיע  לשלטון, לא חשוב האידיאולוגיה ולא חשוב המצע, ואני יכול לראות בעיני עשרה חברי כנסת שמציעים אדם שיש לו סיכוי  להיבחר.

דוד טל:

להגיע לשלטון זו גם אידיאולוגיה.

פרופסור מרדכי קרמניצר:

זו האידיאולוגיה היחידה. וכולנו יודעים שיש פער עצום בין היכולת להיבחר, או כמעט אין דמיון בין היכולת  להיבחר לבין היכולת למשול. 

זה סוג תיקונים שדוחף את הפוליטיקה הישראלית למחזות כמו שראינו בפולין – לא זוכר את שמו, טימינסקי נדמה לי – או במקומות אחרים שבהם אנשים קיבלו פופולריות כתוצאה....

אברהם רביץ:

לך ולנסה היה כזה.

פרופסור מרדכי קרמניצר:

... משירות שהם עשו בצבא או כתוצאה מכך שיש להם שליטה על הון או על תקשורת – אני לא אומר שזה יקרה מחר אבל אם אתם תתקנו את החוק, אנחנו נמצא את עצמנו במצב שמפלגות, כולל עשרה חברי כנסת, שמות בראש אנשים מהסוג הזה, שאני בהחלט חושש שהם גם יכולים להיבחר משום שהציבור, בשעה שהוא בא לבחור אותם, אין לו כלים אמיתיים לשפוט אותם. השיפוט ייעשה לפי מה שעולה מהמרקע הקטן, היכולת של אדם לשאת חן  בעיני הציבור – סכנה לשלטון של דמגוגים, לשלטון פופוליסטי, לצירוף של ממון ותקשורת כמכתיבים את מאפייני ההגעה למשטר בישראל. זה בדיוק הפתח שנפתח כאן. 

דוד טל:

מה הקריטריונים שאתה מציע?




יצחק כהן:

מה החידוש? מה היה עד עכשיו? עד עכשיו לא היה ממון ונשיאת חן? 

פרופסור מרדכי קרמניצר:

עוד יותר גרוע. זה מחמיר את כל הדברים האלה. 

היו"ר אמנון רובינשטיין:

משפט סיום.

פרופסור מרדכי קרמניצר:

אחד החששות הגדולים הוא ירידת האמון של הציבור בכנסת. רבותי חברי הכנסת, לא יכול להיות משטר דמוקרטי ללא מפלגות משמעותיות, וההצעה הזאת גם חותרת תחת המפלגות- גם אם זה יהיה ראש מפלגה – משום שמה שזה יביא, זה יביא את האפשרות לשים צנחנים, לא אנשים שצנחו באופן אורגני בפוליטיקה, אלא אנשים שמפלגה מסיבות של מי יכול להיבחר, מצניחה אל ראשה ברגע האחרון. זה לחלוטין לא מחזק מפלגות, זה מחזק את האופי הזה של המשטר, זה מחליש את המפלגות. בראייה ארוכת טווח זה מחליש את המפלגות. 

שאול יהלום:

זה גם בבחירות הכלליות. המפלגה תשים בראשה את מי שיכול לזכות. 

פרופסור מרדכי קרמנציר:

אבל זה מחזק את הנטייה הזאת. 

הדבר האחרון שאני רוצה לומר – האמון של הציבור בכנסת הוא אלמנט הכרחי לדמוקרטיה. כאשר הציבור מסתכל על הכנסת ורואה את הכנסת מוותרת על אחד מסממני  הזיקה שלה לראש הממשלה או הזיקה שלו לראש הממשלה – אחד מסימני החיזוק של הפרלמנט- הפרלמנט בעצמו כורת ענף של איזשהו כוח, לפחות כוח סמלי שיש לו. 

מה הציבור יגיד לעצמו? זו כנסת שיורה לעצמה לא רק ברגל, שיורה לעצמה באיבר חיוני. אם רוצים להבטיח שהציבור יתייחס ברצון, בכבוד לכנסת, הכנסת צריכה קודם כל להתייחס בכבוד לעצמה. מי שנותן יד לתיקון הזה – משדר בכך אי כבוד של הכנסת לעצמה ואל המשטר הדמוקרטי. 

היו"ר אמנון רובינשטיין:

תודה רבה.

שאול יהלום:

פרופסור קרמניצר, אני רוצה לומר – אני מאד מכבד את דעותיך, אבל אני ממש מתפלא ואני רוצה שתשיב לי.

קודם בסוגריים – באשר לנקודה שאתה אמרת על חבר כנסת וראש ממשלה, אני הצעתי בישיבה הקודמת ואני מקווה שיהיה כאן רוב  בוועדת חוקה, שאם מקבלים את החוק ונבחר אותו אדם- וגם פרופסור קלוד קליין אמר שהוא תומך בעניין הזה מבחינת הקונסטיטוציה, הייתי אומר הנושא המשפטי מקצועי – שאם באמת נבחר זה שאינו חבר כנסת, הוא מצטרף להיות חבר כנסת.


יולי אדלשטיין:

ה- 121?

שאול יהלום:

כן, גם היום יש אפשרות – רק בבחירות המיוחדות האלה, לא בדבר אחר.

דבר נוסף הוא העניין של כל ממזר מלך כפי שאמרת  - ואפשר להגיע כאן להסכמה שרק ראש מפלגה – ואם אתה חושב שהמפלגה תשים בבחירות הכלליות, אם אני אחשוב שאני יכול לזכות אז אני אשים בראש מפלגתי.

יש כאן גם הוכחה – את מי מביאים? נניח אם אני, מפד"ל, צריך להביא מישהו, זה יהיה יצחק לוי, הוא יהיה חבר כנסת נוסף.

פרופסור מרדכי קרמניצר:

לא בהכרח. 

שאול יהלום:

 את מי הליכוד מביא? את ביבי נתניהו. בדרך כלל לא שמים ראש מפלגה שאינו חבר כנסת והוא אחד מהמאדים.

	עכשיו לשאלה: דווקא אתה, שפתחת את דבריך בנושא שעולה שיש כאן פגיעה ודמוקרטיה יכולה מחר להפוך לאנרכיה נניח, הרי תראה מה קורה. אם אנחנו לא היינו נוקטים בצעד של החוק הזה, איך היה מסתכל עלינו כל העם. הרי הסכנה הכי גדולה לדמוקרטיה, שהאזרח הפשוט ירגיש שעובדים עליו, שלא מייצגים אותו. 

יולי אדלשטיין:

הוא כבר מרגיש את זה.

שאול יהלום:

לא אנחנו עשינו במשך חצי שנה סקרים. סקרים נעשו על ידי עיתונים שהם חלק מהחופשיות, מהעם,  ובכל עיתון ובכל סקר שאלו: נתניהו לעומת ברק, והסקרים מראים ש- 50% מהציבור רוצה נתניהו. 

תאר לך מה חושב הציבור. ברק, ראש הממשלה, עושה תרגיל התנייה. כדי לא להילחם עם מישהו ולא להיאבק עם מי שהוא יכול להפסיד נגדו, הוא הולך ומתפטר וקובע לפי איזשהו סעיף בחוק – לא 22 אלא 23 – שהוא יכול רק להתמודד עם מי שלא יכול לגבור עליו.

הרי הרוגז בציבור על כך שנעשה כאן תרגיל אנטי-דמוקרטי הוא נורא ואיום. אני מרגיש את זה אבל גם בסקרים אני  יכול לראות את זה, ולכן בדמוקרטיה שרוצה לשמור על עצמה, הכנסת היתה מעצמה צריכה לבוא ולהגיד: אני נותנת תשובה, אני לא נותנת תרגילים.

דליה רבין-פילוסוף:

לכן פרופסור קרמניצר התחיל בתרגיל של ראש הממשלה.



היו"ר אמנון רובינשטיין:

	אופיר פינס-פז, בבקשה. אני רוצה שתתייחס גם להצעה שלי להפסיק את הדיון ולהתכנס להצבעה בשעה 16:00.

אופיר פינס-פז:

	אדוני יושב-ראש הוועדה, אבי אבות הטומאה והחטא הקדמון – שהוא לא כל כך קדמון- זה חוק הבחירה הישירה, שאתה לצערי היית בין יוזמיו, וטומי לפיד הוא בין תומכיו/ נהניו. 

דוד טל:

	ואנחנו התנגדנו. 

דליה רבין-פילוסוף:

	וראש הממשלה לא נותן לבטל אותו.

אופיר פינס-פז:

	אני אומר: חוקקתם חוק שהוא באמת יוצר בעיות קונסטיטוציוניות כבדות כי הוא חוק בעייתי מאד, הכל בעייתי בחוק הזה – מהתחלה, דרך האמצע ועד הסוף. 

	מי שרוצה היום לפזר את הכנסת ומנסה מצד שני לכפות על כל חבריו בליכוד להצביע נגד דעתם לשנות את שיטת הבחירה אלא להישאר בשיטת הבחירה הישירה – הוא ממשיך את המהלך הצבוע של כנסת שתהיה עוד  יותר גרועה מהכנסת הזאת. מה זאת אומרת לפזר את הכנסת? ומה נקבל במקום? – כנסת יותר גרועה, כי השיטה תמשיך. 

	אז נכון שלשינוי יהיו עוד שלושה או ארבעה מנדטים, אבל הכנסת עדיין תהיה יותר גרועה, זה לא יעזור. 

	לכן, אני אומר לנתניהו: רוצה לפזר את הכנסת – אני אתך. נשנה קודם את שיטת הבחירות או לפחות אל תכפה את דעתך על חברי הכנסת של הליכוד בעניין הזה.
	
יוסף לפיד:

	יש לו אידיאה פיקס לאיש הזה. 

אופיר פינס-פז:

	לא, רק בנושא הזה ובעוד כמה נושאים.

יולי אדלשטיין:

	הוא מוכן ללכת אפילו עם נתניהו. 

אופיר פינס-פז:

שנית, אני רוצה לקרוא את החוק שאנחנו דנים בו – אחד החוקים. חתומים עליו כיוזמים- כיוזמים – יובל שטייניץ, ישראל כץ, נעמי בלומנטל.



דובר:

שמונה.

אופיר פינס-פז:

לא, כיוזמים שלושתם. 

אליעזר כהן:

זה לא פייר, אין כאן אף אחד מהליכוד. 

אופיר פינס-פז:

הנאמנים הכי גדולים של נתניהו חתומים על החוק הזה, פלוס חתומים עליו: דני נוה, יהושע מצא, איוב קרא ורובי ריבלין – כיוזמי החוק. כמה פעמים אפשר לדבר אחד ולעשות שניים ולדבר בשני קולות?

היו"ר אמנון רובינשטיין:

אפשר, אבל...

יולי אדלשטיין:

קחו דוגמה מישראל בעליה – אנחנו עקביים.

אופיר פינס-פז:

תראו מה קורה. הליכוד – גם עכשיו, גם אחרי שנתניהו אומר שהוא לא רוצה את החוק- אומר שברק עושה תרגיל לנתניהו. גם עכשיו, ציפי לבני, שמעתי אותך כאן בוועדה אומרת עדיין שברק עושה תרגיל.

אמר חברי רובי ריבלין: עד שאני לא מקבל מכתב מנתניהו, אני לא מאמין לו, אני רוצה מכתב כדי לדעת שאני מצביע, אז אם רובי ריבלין צריך מכתב מנתניהו, הוא לא מאמין לו בשום דרך, אז מה אני יכול לעשות. 

מה אני יכול לעשות? אני לא מאמין לו בשום מצב, בשום מקרה. הוא יבוא מאה פעם לתקשורת ויגיד שהוא לא רוצה את חוק ביבי. בשניה שהחוק יפול, הוא יגיד שזו מניפולציה של ברק.

שאול יהלום:

אבל בינינו לבין עצמנו, גם לברק אתה לא מאמין. 

אופיר פינס-פז:

אני מאמין לברק בכל מילה. 

שאול יהלום:

על מה? ברק שינה את דעתו יותר מנתניהו .


אופיר פינס-פז:

לכן אני אומר לכם: נתניהו מאה פעם יגיד שהוא לא רוצה את החוק, וכשהחוק יפול הוא יגיד שזה תרגיל של ברק. 

שנית – לגבי הסגנון של נתניהו. 

שאול יהלום:

מה, זה עכשיו דיון על נתניהו?

אופיר פינס-פז:

ודאי. יש שתי אפשרויות – או לקרוא לחוק הזה חוק נתניהו, או לקרוא לו על פי פרפראזה על דבריו של פרופסור קרמניצר – חוק הממזר. 

דוד טל:

לא. חזור בך, תחזור בך. 

שאול יהלום:

בכך הוא התכוון לברק – אדם ממערכת אחת, שמים אותו מיד במערכת אחרת, חושבים שהוא יצליח. 

אופיר פינס-פז:

אני אומר לכם: כל מה שנתניהו ירצה – אנחנו נרצה הפוך. 

לגבי העניין המרכזי שעליו שאלת באשר לדיון – יש לי כמובן מה לומר לגוף העניין, אני רק מציע כך. משום שאנחנו לא יודעים אם החוק עובר או לא עובר, אני מציע היום להעביר את החוק כפי שהוא בא לקריאה טרומית. אם החוק יעבור בוועדה ובמליאה לקריאה ראשונה, אזי בין הקריאה הראשונה לקריאה שניה ושלישית נצטרך להתייחס  לכל השאלות הקונסטיטוציוניות האם ראש ממשלה הוא איננו חבר כנסת, האם מוסיפים לכנסת חבר כנסת 121, או האם אהוד ברק מנצח את הבחירות. לדעתי אהוד ברק מנצח את הבחירות, כך שכל השאלות תישארנה תיאורטיות. 

היו"ר אמנון רובינשטיין:

זה לא על סדר היום כאן. 

נציג לשכת עורכי-הדין ואחרי כן אני אעמיד להצבעה את ההצעה.

בני אלון:

לסדר הדיון – אני העליתי משהו, אני חושב שחייבים לתת עליו את הדעת. הואיל ויש סיכוי סביר שהחוק לא יזכה כאן לרוב, ואז הפרוצדורה היא שזה מגיע למליאה ונגיד שבמליאה יש רוב בעד החוק, אז אנחנו צמודים לחוקים האלה. 

אם אין אף אחד שהוא מושלם, האם אנחנו יכולים להגיע ל"בישול" או שאין טעם?


שלמה שהם:

אמרתי את זה אז. מבחינה תקנונית המצב הוא כזה – הדרך היחידה שלכם להביא רק הצעה אחת מתוך השלוש זה אם חברי הכנסת שמציעים את שתי ההצעות האחרות יסירו, יציעו לא להצביע עליהן היום.

בני אלון:

ואם אף אחת לא מושלמת.

שלמה שהם:

אז תביא את הטובה ביותר, ותחזיר אותה אחר כך לקריאה שניה ושלישית. 

היו"ר אמנון רובינשטיין:

אני מבטיח לך שלקראת הקריאה השניה והשלישית זה לא ייחשב כנושא חדש. 

יוסף לפיד:

אני מציע לסדר להצביע על פיזור הישיבה.

היו"ר אמנון רובינשטיין:

נציג לשכת עורכי-הדין ואחרי כן חבר הכנסת דהאמשה שעוד לא דיבר.

עומרי רביבי:

נתבקשתי על ידי לשכת עורכי-הדין להגיד כמה מלים כמשפטן ולא כפוליטיקאי. אנחנו מתנגדים לכל שינוי בחוק היסוד. אנחנו חושבים שאם כאן אתם תיקחו צעד אחד אחורה ותסתכלו על חוק היסוד, במבט של שנים  לעתיד אתם תבינו שכל שינוי שכזה בחוק היסוד יהווה תקדים מסוכן מאד לדמוקרטיה.

הכוונה היא בחוק יסוד להוות איפשהו עמודי יסוד בשיטה שלנו, שיהוו איזושהי תשתית עקרונית שעל סמכה תהיה שיטה דמוקרטית, וכל שינוי שכזה לצרכים פוליטיים נקודתיים...

אברהם רביץ:

אני רוצה להבין את העיקרון. האם בגלל שזה חוק גרוע, או בגלל עצם העיקרון של קדושת חוק היסוד? 

עומרי רביבי:

אנחנו חושבים שכל שינוי בחוק היסוד יהווה תקדים מסוכן מאד בעתיד, שבו חברי כנסת יוכלו לעשות שימוש לצרכים פוליטיים אישיים, לקדם נושאים אישיים, וזה יהיה חבל מאד שעוד שנים חברי הכנסת שיושבים כאן עכשיו יביטו אחורה ויראו את השינוי שהם עשו ויראו שהם פגעו בעקרונות האלה. הם יראו חברי כנסת שעומדים בדיוק בצד השני של הקשת הפוליטית עושים שימוש לצרכיהם בשינויים שכאלה. 




אני חושב שחברי הכנסת שנמצאים כאן צריכים באמת לשקול שוב את נושא השינוי – לא לבצע שינוי שהוא כל כך מהיר לצרכים פוליטיים כאלה ואחרים, ואם יש תיקון  לבצע בחוק יסוד, צריך לשקול את כל השיקולים, לקחת את הזמן באמת לראות איפה התיקון צריך להתבצע ואיך הוא צריך להתבצע ולא לעשות את זה בחופזה כדי לאפשר למועמד כזה או אחר להתמודד בבחירות הקרובות. 

היו"ר אמנון רובינשטיין:

תודה רבה.

אברהם רביץ:

האמריקנים המסכנים רוצים לשנות את חוק היסוד, לאמור שאסור למכור נשק לכל אדם. הם לא מצליחים, לא מסוגלים לשנות חוק כזה שזה חוק של רצח. הם לא יכולים כי זה חוק יסוד. 

היו"ר אמנון רובינשטיין:

בחוקה, הזכות לשאת נשק. 

עבד אלמאלכ דהאמשה:

נדמה לי שאני הכי רחוק ממעורבות אישית בעניין הזה – בין נתניהו לברק, הרי זה בשבילי כמו שאומרים בין טרפה לבין נבלה. לכן, אני כאן רחוק ממעורבות אישית. 

אני אומר – מבחינת הממלכתיות של חוקי היסוד והכבוד של הדמוקרטיה ושל המדינה הזאת, אסור לשחק ככה בחוקי יסוד ולעקם את זה כל יום וכל בוקר וערב, לפי רצונו ולפי מידותיו של אדם זה או אחר.

יוסף לפיד:

אי רצונו. הדבר הכי מצחיק הוא שזה בניגוד לרצונו. 

עבד אלמאלכ דהאמשה:

הוא עכשיו אומר: בעל כורחי תעשו לי את החוק. אני לא רוצה אותו, אבל תגישו לי את זה בעל כורחכם. לאן הגענו?

היו"ר אמנון רובינשטיין:

פרופסור קרמניצר.

פרופסור מרדכי קרמניצר:

תשובה קצרה לשאלות החשובות ששאל חבר הכנסת יהלום. אני נוטה לחשוב שיש יתרון מסוים – גם לפי הניתוח שלי – בכך שמי שייבחר לראשות הממשלה יהיה חבר כנסת, אבל צריך לחשוב היטב על ההשלכות, המשמעויות, של אדם שהופך להיות חבר כנסת מבלי שהוא נבחר להיות בכנסת. זה דבר לגמרי לא פשוט. זה גם דבר שמבחינת אמון הציבור וכולי, יש לו השלכות לא פשוטות.

השאלה השניה זה לגבי מי יהיה ראש מפלגה, וכאן אני מציע להיזהר מהטעות של להסתכל על שינוי בחוק בראייה של מה צפוי להיות מחר. צריך להסתכל על דברים בראייה ארוכת טווח, ואני אומר כך – הציבור, יש לו ציפיות לא מציאותיות מהפוליטיקה. אני חוזר על כך – יש לו ציפיות לא מציאותיות מהפוליטיקה, ולכן חלק מזה שנפשו נוקעת מהפוליטיקה נובע מכך שלציבור יש ציפיות לא מציאותיות והוא מציב סטנדרטים לא מציאותיים כלפי הפוליטיקה.

ואכן, יש יתרון ויהיה יתרון גם בעתיד לאנשים לבוא לפוליטיקה מחוץ לפוליטיקה, לצנוח מלמעלה, מבחוץ, לא להיות מעורבים בהחלטות קשות, בשאלות מצפוניות קשות, לא "ללכלך את הידיים" בפוליטיקה אלא לבוא נקיים עם רקורד שאין בו שום פגימה.

שאול יהלום:

ראש ישיבה.

פרופסור מרדכי קרמניצר:

ולכן, זה דבר שבעתיד אנחנו עלולים לראות אותו – איך צנחנים למיניהם מוצנחים על ידי המפלגות לתוך הזירה. התוצאה תהיה ששום אדם רציני לא ירצה להיות חבר כנסת. 

אם רוצים לעשות גדולה בפוליטיקה, נבנה לנו מסלול עוקף פוליטיקה. אני מזהיר מפני מסלול עוקף פוליטיקה. 

הדבר האחרון זה הסתכלות העם. אני לא מעלה על דעתי – תסלחו לי על הביטוי החריף- כשמעלים הצעה כל כך חריגה, שזה נובע מאיזושהי קפריזה. זה נובע ממצוקה. ברור שראש הממשלה קלע את המערכת, את הכנסת, למצוקה אמיתית, זה ברור. 

השאלה איך יוצאים ואיך מונעים מצב שהתרופה לא תהיה יותר עזה ויותר קטלנית מהמכה, מהמחלה. קשה לי לראות איך מבחינת הציבור אפשר יהיה להצדיק את ההליכה על היצור המוזר והמשונה הזה של החוק הזה שאנחנו מכנים אותו בכל מיני שמות מוצדקים, כאשר יש אלטרנטיבה.

אברהם רביץ:

מה האלטרנטיבה?

דובר:

בחירות.

בני אלון:

אבל אין. זו הטעות האמיתית של כולם. השעון דופק. עוד 56 ימים יש בחירות מיוחדות. גם אם יתקבל חוק פיזור הכנסת, זה יהיה עוד 56 ימים, ואף אחד לא ערוך לכך. 

יוסף לפיד:

את זה אפשר...

בני אלון:

זה גם שינוי חוק יסוד. 

יוסף לפיד:

זה שינוי טכני. 




עבד אלמאלכ דהאמשה:

יש אלטרנטיבה שלישית, אדוני היושב-ראש. אומרים שיש רק שתי ברירות, יש ברירה שלישית – בחירות בלי נתניהו. 

ראובן ריבלין:

	אדוני היושב-ראש, השר לשעבר ויושב-ראש הוועדה לשעבר. אני רוצה לנצל את הימצאותו של פרופסור קרמניצר כאן. 

	בסערה החוקתית ובמערבולת החוקתית שאנחנו נקלעים אליה מפעם לפעם – בגלל החוק שאנחנו עוסקים בו שהוא אקספרימנט שאנחנו כולנו צריכים לתת את המחיר על הניסיונות האלה- יש שני סעיפים. ובהזדמנות זו, מעניין לעניין באותו עניין. 

	אחד הסעיפים הוא 22 והשני הינו 23, ושאלתי האם אנחנו לא נקלענו כאן למערבולת שבה על פי הצורך – משום שניתן היה בנקל לבוא ולומר לראש הממשלה בישראל: כאשר אתה עושה שימוש בסעיף 23, והסעיף לא נועד לשימוש שאתה מבקש לעשות...

בני אלון:

	אתה לא יכול להתמודד.

ראובן ריבלין:

	לא. אתה לא יכול אלא לבוא ולשאול את נשיא המדינה האם אתה מבקש ללכת לבחירות כלליות, כי כל הנימוקים שנתת על מנת לעשות שימוש...

היו"ר אמנון רובינשטיין:

	על זה דיברנו כבר.

ראובן ריבלין:

	לא, אני שואל את פרופסור קרמניצר – זאת אומרת לדעת לפעם הבאה, כמומחה. הרי פרופסור קרמניצר בא הנה כעד מומחה. 

היו"ר אמנון רובינשטיין:

	בכל מקרה נצטרך לתקן את החוק.

ראובן ריבלין:

	מי יודע ומי ישורנו, עד שמתקנים את החוק. אצלנו מתקנים את החוק כשיש צורך פוליטי ולא להיפך, בעיקר כשמדברים בנושאים שהם פוליטיים. מרגע שאנחנו מתרחקים מהנושא או מהאירוע הפוליטי, אנחנו גם שוכחים לתקן או פעמים אנחנו מכסים את פנינו משום שלא תמיד הרצונות והמטרות הופכות להיות מטרות השוות לכולם. 

בני אלון:

	אתה מציע, רובי, שאולי במסגרת התיקון הזה נתקן גם את סעיף 22?



ראובן ריבלין:

	יכול להיות. 
	
היו"ר אמנון רובינשטיין:

	לא. הוא אומר מה דעתו, בלי תיקון. 

ראובן ריבלין:

	קודם כל אני רוצה לדעת האם נכון היה לומר שמראשית הדרך פעלה הכנסת לא נכון. 

	אני רוצה שהפרוטוקול יהיה בהיר. האם נכון לומר שאם היה קם אחד מחברי הכנסת, או כל אדם שיש לו מעמד בפני בית המשפט הגבוה לצדק בנושא של ראש ממשלה...

היו"ר אמנון רובינשטיין:

	יש עתירה לבג"ץ.

ראובן ריבלין:

	... והיה אומר לבית המשפט: אני מבקש לתת צו נגד ראש הממשלה ונגד הכנסת ונגד ועדת הבחירות המרכזית לאמור – ראש הממשלה, כאשר הלך בדרך שהלך ומהסיבות שמנה אותן, לא יכול ללכת לפי סעיף 23 אלא הוא חייב ללכת לפי סעיף 22. 

היו"ר אמנון רובינשטיין:

	יש בג"ץ כזה.

ראובן ריבלין:

	והדבר הזה מונע את האפשרות בכלל להיכנס למערבולת שלא היתה קיימת. 

	כל כך, ובמה דברים אמורים? הייתי כאן כאחד מחברי הכנסת הצעירים דאז, ב-1988, שותף למעשי גדולים שנחשבו אז בעיניי באמת אדירי פרלמנטריזם ועתירי ידע משפטי, שניסו למצוא את אותה דרך שתביא את ישראל לגאולה מקצת מאותם תחלואים שאנחנו היינו עדים להם בתקופה שקדמה לחוק הבחירה הישירה.

	ואז, כאשר דיברנו על סעיף 23, כמו סעיף ה- IMPEACHMENT...

היו"ר אמנון רובינשטיין:

	ברוב של 80, סעיף 26.

ראובן ריבלין:

	שדרושים שם 80 חברים, למעשה כל אחד מאיתנו הבין שסעיף 23 בא לשרת אחד משני מקרים. המקרה הראשון, שראש הממשלה רוצה ללכת וצריך, בלי שיפילו אותו...

היו"ר אמנון רובינשטיין:

	נשבר.

ראובן ריבלין:

	הוא בעצמו נשבר. לכן הוא לא נבחר מחדש.

	הסיבה השניה  – ולכן זה בא בסעיף 23 שבא מיד לאחר 22 – היא שיש מולו נשיא לעומתי שבא ואומר לו: אדוני, אינני רוצה לפזר את הכנסת ולכן הוא אומר: אם הוא לא רוצה לפזר את הכנסת, אלך אני מעל ראשו של ראש הממשלה ומעל ראשה של הכנסת שאינה רוצה לפזר את עצמה, לסעיף 23, שהוא יבוא יאמר: מבחינת העם, אנחנו תומכים בראש הממשלה מעל ראשה של הכנסת. 

	השאלה שלי היתה: אם אני הייתי מגיש בג"ץ – או כל אחד מאיתנו – מה היתה חוות דעתך המשפטית?

היו"ר אמנון רובינשטיין:

	יש בג"ץ.

ראובן ריבלין:

	זאת שאלתי וזאת בקשתי מפרופסור קרמניצר שיפתח את העניין. 

שלמה שהם:

	אני לא ארד ברשותכם לשדה המערכה הפוליטי, אבל שתי הערות אני חושב שהן חשובות ביותר. 

	לא פעם, כיוון שאנחנו רוצים לתקן משהו שהוא בעייתי מבחינה חוקתית ואנחנו רוצים לעשות אותו טוב יותר, אנחנו יוצרים פרובלמטיקה הרבה יותר קשה.

	כבר דיברנו על הקושי כמובן לתקן חוקים תוך כדי מהלך שהוא בעייתי כשלעצמו, אבל כיוון שבחוקים שלנו – בחוקי היסוד, גם הממשלה וגם הכנסת – יש הרבה מאד הוראות שחלקן אינן מהותיות, והחוקים האלה מתוקנים הרבה מאד פעמים ביחס לחוקת ארצות הברית ועוד, ולצערנו באמת יש גם זילות בחוקי היסוד כאן היום,  אנחנו הולכים לפגוע בדברים שלדעתי הם יותר איתנים מחוקי היסוד, כמו העניין של 120 חברי כנסת. 

	כי הרי מה יקרה עכשיו? אנחנו אומרים: נוצר קושי, אז לא רק שחבר כנסת ה-121 לא ייבחר לכנסת, אלא נבחר לראשות הממשלה. 

	אני חוזר: הבעיה היא שכדי לפתור רעה, אנחנו יוצרים רעה גדולה יותר. הרעה שאנחנו רוצים לפתור היא אחת – היא הקושי הזה שנוצר מצב שכתוצאה מן הסיטואציה, עלול להיות שראש הממשלה לא יהיה חבר כנסת. 

	שמעתי את דבריו של פרופסור קרמניצר וכבר אמרתי דברים בישיבה הקודמת, אני רק אומר בכמה מלים. 

	כבר היום צריך לזכור שיש שרים שהם אינם חברי כנסת, כבר היום צריך לזכור שיש הפרדה...

בני אלון:

	בחוק הנורבגי המבוקש.



שלמה שהם:

	... הפרדה לא פשוטה בין הנושא הזה של ממשלה לבין הכנסת, שצריך – שוב, שאלה של השקפת עולם – אם חוזרים לחוק הקודם ומוותרים על בחירה ישירה...

היו"ר אמנון רובינשטיין:

	גם אז היו שרים שהם לא חברי כנסת.

שלמה שהם:

	בסדר, אבל אז לפחות הדמוקרטיה כולה פרלמנטרית אז אין לך את הבעיה הזאת של בחירה ישירה לראשות ממשלה וכו'. 

	אני רוצה להתמקד בשני דברים שלדעתי הם פרקטיים. אני חושב שאם נלך ל- 121 חברי כנסת, פגענו באיזשהו יסוד מוסד שהוא הרבה יותר יציב מכל חוקי היסוד – לא נעים לומר את זה, אבל זה המצב. אנחנו מתקנים את חוקי היסוד כל הזמן, דבר אחד שקיים משנת 1948 ועד היום הוא העובדה שיש 120 חברי כנסת. 

	אם אנחנו, בתוך מהלך כזה, שלצערנו לפעמים עלול להיתפס כקוניונקטורלי, גם נתקן את הדבר הזה – ואמר חבר הכנסת ריבלין שיש לו גם בעיה נדמה לי עם כמה חברי מרכז שגם כן רוצים להיכנס ונקבע כבר 123 באותה הזדמנות אם כבר, או 125  באותה הזדמנות – נוצר מצב שאנחנו נותנים עוד מסר החוצה, שגם הדברים האלה שהיו עד עכשיו היציבים ביותר, גם הם כבר לא יציבים. 

	בעיניי, קודם כל הדבר הזה, אני חושב שצריך אותו להדגיש ולא הייתי הולך למהלך הזה, ואת שאר הדברים כבר אמרתי, אני לא אחזור עליהם. 

היו"ר אמנון רובינשטיין:

	אני רוצה להצביע כעת. נפסיק את הדיון ונצביע ב- 16:00, אני רוצה שנבין על מה אנחנו מצביעים – על שלוש ההצעות, אלא אם כן אתה, חבר הכנסת אלון, מביא לכך שמישהו יבטל, ימשוך את הצעתו. 

בני אלון:

	אני רוצה לבקש  אם יכולה להיות הצהרה. יקרה דבר מעניין – זה יבוא בקריאה ראשונה לפי הנוסח הזה, ואז הכל יהיה דבר חדש. 

שאול יהלום:

	אפשר לאחד הצעות טרומיות?

שלמה שהם:

	לא. אם הן עוברות, כן, אבל אתה לא מעביר. אם הן לא יעברו, אם יצביעו נגדן – הן עוברות AS IS.

היו"ר אמנון רובינשטיין:

	אם שלוש ההצעות עוברות בקריאה ראשונה, אנחנו נשב כאן ו"נבשל" יחד משהו ולא נראה בכך נושא חדש.

	מי בעד ההצעה שלי? 

ה צ ב ע ה

בעד – רוב


שאול יהלום:

	אפשר לאחד אחרי ההצבעה?

היו"ר אמנון רובינשטיין:

	אחרי קריאה ראשונה אפשר.

שלמה שהם:

	בני, אל תטעה. זה עובר ככה לקריאה ראשונה. אחרי קריאה ראשונה אנחנו נעשה תיקונים. 

בני אלון:

	אחרי קריאה ראשונה עושים זאת, ולמרות זאת זה לא ייקרא דבר חדש.

היו"ר אמנון רובינשטיין:

	לא כללתי בזה את סעיף 24, זה נושא שלא דנו בו בכלל. 

	פרופסור קרמניצר, בבקשה.

פרופסור מרדכי קרמניצר:

	לשאלה ששאל חבר הכנסת ריבלין – אני לא הקדשתי מספיק זמן לשאלה כדי לתת לך חוות דעת של ממש לשאלה שאתה שאלת. אני יכול לומר שאני רואה כאן שתי שאלות: אחת, מהי התכלית של סעיף 23, משום שכמו שאתה יודע לא פחות ממני, לפי הפסיקה של בית המשפט העליון, השאלה לא מה התכוונו חברי הכנסת או אפילו המחוקק כולו, אלא השאלה מהי התכלית שבית המשפט גוזר אותה מכלל שיטת המשפט ובעצם שהיא תואמת את השקפותיהם של השופטים הדנים בדבר, ובהקשר שלנו האם אפשר לומר באופן חד-משמעי שהתכלית הברורה של הסעיף הזה היא שהוא לא נועד למקרה מהסוג דנן. 

בני אלון:

	בהתחשב בנוסח הכתוב של שני הסעיפים.

פרופסור מרדכי קרמניצר:

	והנוסח הכתוב לא מאפשר לגזור כאן גזירה פשוטה – הנוסח הפשוט. 

בני אלון:

	הוא פשוט, למה? 



היו"ר אמנון רובינשטיין:

	דו-משמעי. 

פרופסור מרדכי קרמניצר:

	הוא בעיניי דו-משמעי. שאלה נוספת היא עד כמה בית המשפט ירצה ועד כמה נכון לשלול מאדם את הזכות להיבחר, מראש ממשלה מכהן שמתפטר את הזכות להיבחר, ללא הוראה מפורשת שעושה את הדבר הזה. האם התכלית של החוק כאן היא עד כדי כך חד-משמעית, שהיא מצדיקה פגיעה בזכות יסוד, שהיא הזכות להיבחר, שלא על דרך קביעה מפורשת. 

	אני בזה לא נותן לך תשובה, אני רק חושב שזו עתירה – אם תהיה עתירה, ואני שומע שיש עתירה – היא עתירה רצינית. לא הייתי הולך מעבר לכך בלי להשקיע בכך יותר מחשבה.

שאול יהלום:

	אני שואל – כמצב באמת של אילוץ. אומרים לך, כאיש שעוסק בנושא הזה, במשפטים ודמוקרטיה – החוק הזה עומד להתקבל, אין ברירה. 

פרופסור מרדכי קרמניצר:

	חוק נתניהו?

שאול יהלום:

	כן. הוא עומד להתקבל – זה נתון, זאת ההנחה הנתונה. מה אתה, מבחינת השקפתך, מעדיף?  שאותו מועמד, אם הוא ייבחר – שיהיה חבר כנסת או לא לפגוע ב- 120?

בני אלון:

	אם אפשר להוסיף – אם יש 121, חוץ מזה שזה חריג שאיך הוא נבחר לא לכנסת וכולי, הוא גם יכול להיות תיאורטית לשון מאזניים. 

שלמה שהם:

	ואז כל ה- 121 יישארו לשון מאזניים, כמו שאנחנו רגילים היום. הרי זה לאו דווקא הוא. 

היו"ר אמנון רובינשטיין:

	אתה שובר מחסום שיכול להיפרץ על זה – כמו שאומר שלמה. 

יוסף לפיד:

	לא רק זה. אתה מגדיל באותה כנסת מפלגה משום שהולכים לבחירות. הרי הוא שייך לאיזושהי מפלגה.

ראובן ריבלין:

	עד היום היה לנו 60 לפזר את הכנסת...

בני אלון:

	ולומר לחבר הכנסת האחרון ברשימה ללכת, הוא יוכל לתבוע ולהגיד: למה?

שלמה שהם:

	זה ודאי שלא. להגיד שעל חשבון חבר הכנסת האחרון? 

פרופסור מרדכי קרמניצר:

	על חשבון מישהו. אתה יכול לקבוע את זה, לא להשאיר לו את זה. 

שלמה שהם:

	זה אבסורד. כל המהלך הזה גורם לחבר כנסת שנבחר כדין ונמצא היום בכנסת, ללכת הביתה.

ראובן ריבלין:

	לפחות שייצא זה שנכנס במקומו. 

פרופסור מרדכי קרמניצר:

	שאלה קשה שלא חשבתי עליה. אני ביקשתי את הפרוטוקול של הישיבה הקודמת, לא קיבלתי אותו לפני הדיון היום, כך שלא נתתי את דעתי לעניין הזה.

היו"ר אמנון רובינשטיין:

	פרופסור קליין דיבר על זה. הוא אמר שבצורה זו או אחרת – בין שהאחרון ייצא ובין אם הוא נוסף – זה מחליש את הטיעון שלו.

שאול יהלום:

	מחליש את הביקורת. 

פרופסור מרדכי קרמניצר:

	זו גם התחושה שלי, שיש כאן החלשה מסויימת, למרות שאם שמעת אותי טוב, אני רואה את החשיבות שאדם יהיה חבר כנסת גם לפני וגם אחרי, כך שיש כאן שני ראשי טיעון.

	אני את ה- 120 – בהבדל מהיועץ המשפטי של הוועדה – לא רואה כערך על או כערך כל כך מרכזי, כך שמבחינתי השבירה של המספר שיש לו מסורת מאחוריו, אני לא רואה לו איזה ייחוד או קדושה. זה לא מרתיע אותי. 

	השאלה בעיניי הקשה: אם פותרים את הבעיה של לא להגדיל, וצריך לשמור על לא להגדיל כוח פוליטי של גוף – זה נראה לי עיוות – אבל אם פותרים את זה, עדיין השאלה של איך הופכים לחבר כנסת מישהו שלא נבחר לכנסת, זה בהחלט דבר שנראה לי בעייתי. 

	ברגע הזה אם אתה שואל אותי ואם הייתי צריך להשיב – הייתי הולך על...

ראובן ריבלין:

	אחרון נכנס – ראשון יוצא.




פרופסור מרדכי קרמניצר:

	הייתי הולך על הדבר זה, כרע במיעוטו, אבל זו באמת תשובה מהבטן, לא תשובה שהקדשתי לה הרבה מחשבה.

היו"ר אמנון רובינשטיין:

	מהבטן אלה תשובות הכי טובות. 

	אני רוצה להוסיף – עניין של בונוס למפלגה גדולה מקובל בחוקות, זה לא דבר יוצא דופן. אומרים: כדי להגדיל את האפקטיביות ולהקטין את היחסיות, יש בונוסים בחוקות.

בני אלון:

	באדר עופר.

היו"ר אמנון רובינשטיין:

	באדר עופר זה דבר אחר, אבל יש חוקות שנותנות בונוסים למפלגות שעוברות אחוז מסוים, כדי שתהיה יציבות פרלמנטרית יותר גדולה. זאת אומרת זה שמפלגה שתזכה בראש הממשלה תקבל בונוס של עוד חבר כנסת, יש לכך הרבה מאד תקדימים. 

תודה רבה, הישיבה לא נעולה. הפסקה עד שעה 16:00.

הישיבה הופסקה בשעה 13:30.



אחרי כן רשמה: שלומית כהן










הישיבה חודשה בשעה 16:00

היו"ר אמנון רובינשטיין:

	 אני מחדש את ישיבת הוועדה. יש לנו סיבוך מסוים. המשנה ליועץ המשפטי לממשלה העיר לי, שלפחות אחת משלוש הצעות החוק היא פרובלמטית. אני מציע שלאחר שנצביע נישאר כאן בניסיון לפתור את הבעיה. 	להצעה של אלי ישי אין הערות משפטיות. 

שאול יהלום:

	 סיכמנו שאם ההצעות יתקבלו, ננסה לגבש אותן להצעה אחת. 

היו"ר אמנון רובינשטיין:

	אחרי הקריאה הראשונה נעשה איחוד של שלוש הצעות החוק.

	אנחנו נצביע על כל שלוש ההצעות, בהצבעה שמית. מי בעד שלוש הצעות החוק? 

דורית ואג:

	אמנון רובינשטיין.

היו"ר אמנון רובינשטיין:

	נגד.

דורית ואג:

	 קולט אביטל.

קולט אביטל:

	בעד.

דורית ואג:

	 טלב אלסאנע, אינו נוכח.

	עוזי ברעם.

עוזי ברעם:

	 בעד.

דורית ואג:

	 עזמי בשארה.

עזמי בשארה:

	 נגד.


דורית ואג:

	 יעל דיין.

יעל דיין:

	 בעד.

דורית ואג:

	 דוד טל.

דוד טל:

	 בעד.

דורית ואג:

	 שאול יהלום.

שאול יהלום:

	 בעד.

דורית ואג:

	 יוסי כץ.

יוסי כץ:

	 נגד.

דורית ואג:

	 אליעזר כהן.

אליעזר כהן:

	 בעד.

דורית ואג:

	 יוסף לפיד.

יוסף לפיד:

	 נגד.

דורית ואג:

	 יצחק סבן.


יצחק סבן:

	 בעד.

דורית ואג:

	 אופיר פינס.

אופיר פינס-פז:

	בעד.

דורית ואג:

	 דליה רבין-פילוסוף, אינה נוכחת.

	אברהם רביץ.

אברהם רביץ:

	 בעד.

דורית ואג:

	 ראובן ריבלין.

ראובן ריבלין:

	 נמנע.

דורית ואג:

	 יובל שטייניץ, אינו נוכח.

	נתן שרנסקי.

יולי-יואל אדלשטיין:

	 אני ממלא מקומו, ואני מצביע נגד.

דורית ואג:

	 שלושה לא השתתפו בהצבעה: טלב אלסאנע, דליה רבין-פילוסוף ויובל שטייניץ. 

היו"ר אמנון רובינשטיין:

	 התוצאות הן: 9 בעד, 6 נגד, 1 נמנע ו-3 אינם נוכחים. 

	שלוש ההצעות עוברות לקריאה ראשונה במליאה. 


יוסף לפיד:

	 אני רוצה להצהיר, שהליכוד שפנים. 

היו"ר אמנון רובינשטיין:

	יש לנו בעיות ניסוח עם שתי הצעות חוק, של נסים זאב ושל נחום לנגנטל. 

שלמה שהם:

	אחרי שההצעות הללו עברו, השאלה היא אם יש הסכמה לנסים זאב, באמצעות נציגו כאן, ולנחום לנגנטל, באמצעות נציגו כאן, להצטרף להצעת החוק של רוב חברי הכנסת, בראשות אלי ישי. 

יצחק כהן:

	מה הבעיה בניסוח?

היו"ר אמנון רובינשטיין:

	יש בעיה בשתי הצעות חוק, של נחום לנגנטל ושל נסים זאב, שאין בהן התאמה לחוק יסוד: הממשלה. אומרים שאזרח פלוני יכול להיות מועמד, אבל לא מקבלים את הסעיף שהוא חייב להיות חבר-כנסת כדי להיבחר. 

יהושע שופמן:

	לפי ההצעה של נסים זאב ושל נחום לנגנטל, מי שאינו חבר-כנסת ובכל זאת מועמד אינו יכול להיבחר.

שאול יהלום:

	 אני מבקש לעשות את כל ההתאמות. 

שלמה שהם:

	 אני מציע שנסכים על נוסח אחד.	

ראובן ריבלין:

	 אם החוק היה נופל בוועדה או יוצא בתיקו, היינו מחויבים להעלות את זה למליאה בניסוח של המציעים. הואיל והחוק עבר, אני מציע שהוא יועבר בצורה מסודרת. הרי יצביעו פעם אחת. 

היו"ר אמנון רובינשטיין:

	סעיף 2 בהצעת החוק של ש"ס, של אלי ישי, יצטרף לשתי ההצעות האחרות, של נחום לנגנטל ושל נסים זאב.

יצחק כהן:

	בסדר.


יעל דיין:

	 האם חוק אלי ישי הוא לא דבר והיפוכו עם החוק הראשון? מצד אחד אנחנו מצביעים בעד כל אדם, למעשה, ואנחנו מורידים את ההגבלות, אבל מצד שני החוק של אלי ישי מוריד אותנו מכל אדם ומגביל אותנו לראש מפלגה. כמה כאלה יש? 

היו"ר אמנון רובינשטיין:

	 היו לנו שתי אלטרנטיבות, לקיים את הדיון על איחוד היום או לאחר קריאה ראשונה. הוחלט לקיים אותו לאחר הקריאה הראשונה. מחר יהיו כאן נסים זאב ונחום לנגנטל, ונוכל להגיע אתם לניסוח אחד. 

שלמה שהם:

	יש כרגע שלוש הצעות חוק, וכפי שהבנתי אף אחד לא חוזר בו מהצעת החוק שלו. לכן יש בפנינו עכשיו שלוש הצעות חוק שהן שונות, והן תעלינה כפי שהן למעט תיקון אחד שנעשה בהן, והתיקון הוא להתאים את סעיף 2 בהצעת החוק הגדולה לשתי ההצעות האחרות. בכל הדברים האחרים נדון אחרי הקריאה הראשונה.

שאול יהלום:

	 קיבלו כאן הצעה שידונו בעניין ההצעה שלי, ללא טענה של נושא חדש. 

היו"ר אמנון רובינשטיין:

	הישיבה מחר בדיון על חוק פיזור הכנסת תתחיל בשעה 08:30, ונקיים את ההצבעות לא יאוחר מ-10:30.

ראובן ריבלין:

	 אם ניקלע למצב שבו הכנסת תצביע בעד פיזור הכנסת, אנחנו צריכים להיות עדים לחוות דעתו של היועץ המשפטי לכנסת, של 60 יום. יחד עם זה, אנחנו צריכים לתת תרופה לאותה הכרעה והחלטה של היועץ המשפטי, בין שהיא נכונה ובין שהיא לא נכונה. לכן לדעתי, בתוך החוקים לפיזור הכנסת צריך שתהיה הוראה ברורה, על דעת כולנו, שהבחירות תתקיימנה באחד משני אופנים: או בתוך 90 יום, שאז זה ב-7 או ב-8 לחודש מרץ, ואז אנחנו נכנסים לסד שהחוק מכניס אותנו אליו; או בתאריך שנקבע, שעדיין לא הסכמנו עליו. 

שאול יהלום:

	 אתה מבקש להכניס את התיקון של ענבר לחוק לפיזור הכנסת?

ראובן ריבלין:

	 בוודאי. 

שאול יהלום:

	 לתקן את סעיף 10א?

ראובן ריבלין:

	 נכון. 

היו"ר אמנון רובינשטיין:

	 אם יורדים מ-60 יום, אפשר לעשות את זה גם 120 יום. 

ראובן ריבלין:

	 אפשר לעשות את זה בשני אופנים. או לקצוב זמן ולומר שהם ייערכו תוך 120 יום, הכל לפי התאריך המאוחר יותר, כולל המיוחדות. כאשר מתמזגות שתי בחירות בתקופה אחת, תיערך ההצבעה לשתי השיטות באותו יום, הכל לפי התאריך המאוחר יותר. האפשרות השנייה, שאנחנו קובעים תאריך שאנחנו מסכימים עליו אד-הוק, כהוראת שעה. 

יעל דיין:

	 מה הסטטוס של שינוי הרטרו? ראש-הממשלה כבר התפטר. אנחנו רשאים בין 60 יום ל-90 יום.

היו"ר אמנון רובינשטיין:

	זאת בעיה. כל סטייה מ-60 יום היא סטייה. 

יעל דיין:

	 רובי מדבר עכשיו על תקופה הרבה יותר ארוכה. אני שואלת מה הסטטוס של הממשלה ושל ראש-הממשלה בתקופה הזאת.

היו"ר אמנון רובינשטיין:

	את כל החומר העברנו גם לראש-הממשלה וגם לשר המקשר, ואם הם לא מגיבים אני לא אשם.

יעל דיין:

	 מה מעמדם מבחינה חוקית? האם זאת ממשלת מעבר? 

היו"ר אמנון רובינשטיין:

	אין ממשלת מעבר לפי חוק בחירה ישירה. 

ראובן ריבלין:

	 כל עוד לא נבחר ראש-ממשלה אחר, הוא ראש-הממשלה לכל דבר. 

שאול יהלום:

	 אתה רוצה לתת לו מנדט לחתום על הסכם מדיני?

ראובן ריבלין:

	 אפשר לא להסכים ולקבוע 60 יום. 

יעל דיין:

	 ועדת הבחירות זקוקה ל-90 יום כדי לקיים את הבחירות. 

היו"ר אמנון רובינשטיין:

	אני מבקש לקבל מכל הסיעות הצעות לתאריכים. יש לנו תאריך אחד ברור, 60 יום. הצעה אחרת היא 90 יום, שהיא מסבכת אותנו.

דורית ואג:

	 יש הצעת חוק הוועדה, שהונחה על שולחן הכנסת לקריאה ראשונה. 

היו"ר אמנון רובינשטיין:

	הכנו אותה לקריאה ראשונה, אבל היא לא עברה שלוש קריאות. אם היא תעבור שלוש קריאות היא תהיה רטרואקטיבית.  אבל אם זה לא 60 יום זה יכול להיות כל מועד שנקבע. 

	אנחנו במצב קשה מאוד, מכיוון שחוות הדעת של צבי ענבר קצת כובלת אותנו. אבל אני מסתמך על זה שבתוך חוות הדעת יש סעיף שמאפשר לנו לחרוג מה-60 יום. 

שלמה שהם:

	 חוות הדעת של צבי ענבר משירה פתח, אמנם פתח קטן, שאומר שהוא לא ראוי. אבל הוא אומר, שבכל מקרה אם הכנסת תחליט על התפזרותה במועד אחר מה-60 יום, אז ועדת הבחירות המרכזית תהיה חייבת לכבד את החלטת הכנסת ולקיים את הבחירות במועד שהכנסת החליטה עליו. ואם יהיו על זה ערעורים, יילכו לבית המשפט. 

יהושע שופמן:

	 בחוות הדעת צבי ענבר אמר, שאם הכנסת רוצה להתפזר ולקבוע תאריך מאוחר, אז דרך המלך להימנע מהעברת העניין להחלטת בית המשפט היא לתקן את החקיקה בהתאם. 

היו"ר אמנון רובינשטיין:

	אני מבקש שכל הסיעות יבואו לישיבה מחר עם הצעה למועד הבחירות. אפשר להעביר לכנסת הצעה, שמועד הבחירות ייקבע על-ידי ועדת החוקה.

תודה רבה. 



הישיבה ננעלה בשעה 16:25








